איל ההון אודי אנגל, לשעבר הבעלים של זכיינית ערוץ 2 רשת, העיד על היחס המיוחד שקיבל משלמה פילבר, מנכ"ל משרד התקשורת בראשות נתניהו • "מהניסיון האישי שלך, כמה פעמים יצא לך להיפגש עם מנכ"ל משרד ממשלתי בבית פרטי של מישהו? שלך, שלו, של מישהו?", התעניין עו"ד גילדין • "לא יצא", השיב אנגל • משפט המו"לים, שלב העדויות
ב-3.11.2015 הגיע המיליארדר אודי אנגל, אז בעל השליטה בזכיינית ערוץ 2 רשת, לפגישה בביתו התל-אביבי של זאב פלדמן, מנהל העסקים של המיליארדר ארנון מילצן. נושא הדיון: בדיקת האפשרות שהמיליארדר מילצן ייכנס כשותף ברשת. באותה שנה עמדה על הפרק האפשרות שזכייניות ערוץ 2 יהפכו לבעלות רישיון שידורים, מהלך שמשמעו הכפלת מספר הימים שתידרש כל זכיינית למלא בתוכן. כיוון שכך, נפגש אנגל באותה תקופה עם 15-20 משקיעים פוטנציאליים ברשת, לכל אחד מהם הציע להיכנס כשותף בפחות או יותר אותם התנאים. ובכל זאת, בפגישה בביתו של פלדמן היה דבר מה חריג. את מילצן עצמו פגש אנגל כמה חודשים קודם לכן, בביתו של שכנו, אז יו"ר מפלגת העבודה וכיום נשיא המדינה יצחק (בוזי) הרצוג. לפי העדות שמסר אנגל היום (29.1), מילצן התקשר אליו יום אחד והזמין אותו לבית הסמוך, של הרצוג, לפגוש את הבעלים של חברת ההפקה הבינלאומית אנדמול, שהיתה אז בעלת מניות מיעוט ברשת. אנגל, שמעולם לא פגש את בעלי אנדמול, נענה להזמנה וכשפגש את מילצן אמר לו: "למה שלא תבוא להיות שותף ברשת". מילצן היה שותף פוטנציאלי מבוקש. מעבר להון הגדול שהביא עמו והקשרים בעולמות ההפקה הבינלאומיים, מהוליווד ועד רופרט מרדוק, מילצן היה בעל מניות בערוץ 10. משמעות הדבר כי כבר עבר בהצלחה מסכת ארוכה של קבלת אישורים רגולטוריים בישראל. עובדה זו אפשרה לו, אם יחפץ בכך, להיכנס כשותף ברשת באופן מיידי, מה שקסם לאנגל. לפי דירוג עשירי ישראל של פורבס לשנת 2015, אנגל תפס אז את המקום ה-84, עם הון של 1.25 מיליארד שקל. מילצן תפס את המקום החמישי ברשימה, עם 19.2 מיליארד שקל. אחרי הפגישה המזדמנת בביתו של הרצוג, הזמין מילצן את אנגל אל אחוזתו שבבית ינאי. שם, העיד אנגל, שוחחו על אפשרות כניסתו של המיליארדר לרשת. מילצן, העיד אנגל, התעניין בעיקר באפשרות של מיזוג עתידי בין קשת ורשת לערוץ משותף. אנגל, מצדו, התמקד באפשרות שמילצן ייכנס כשותף כמה שיותר מהר, שכן אם וכאשר יתממש המיזוג עם הזכיינית השנייה ממילא לא יזדקק לסיוע כלכלי שלו. הפגישה בבית ינאי הסתיימה בכך שמילצן הפנה את אנגל למנהל עסקיו פלדמן. בשלב זה הזמין פלדמן את אנגל אליו הביתה לפגישה, אלא שבפגישה הזו לא נכח פלדמן לבד. מלבד המיליארדר אנגל ומנהל העסקים של המיליארדר מילצן, נכח בפגישה גם משרת ציבור צנוע: שלמה (מומו) פילבר, מנכ"ל משרד התקשורת. פילבר, שכמה חודשים קודם לכן עוד כיהן כמנהל קמפיין הבחירות של בנימין נתניהו, הוצנח למשרד התקשורת על ידי מי ששמר לעצמו את תיק התקשורת, ראש הממשלה בנימין נתניהו. לפי כתב האישום בפרשה המכונה "תיק 1000", בעקבות פניית מילצן לנתניהו, הנחה ראש הממשלה ושר התקשורת את פילבר לסייע למילצן ברצונו לקדם מיזוג בין רשת לקשת. "כמה פעמים לפני זה נפגשת עם מנכ"ל משרד התקשורת?", שאל עו"ד אלון גילדין מהפרקליטות את העד אנגל במהלך חקירתו הראשית, היום בבית המשפט המחוזי בירושלים. "למיטב זיכרוני זו היתה פגישה ראשונה שלי איתו", השיב אנגל. "מהניסיון האישי שלך, כמה פעמים יצא לך להיפגש עם מנכ"ל משרד ממשלתי בבית פרטי של מישהו? שלך, שלו, של מישהו?", התעניין עו"ד גילדין. "לא יצא", השיב אנגל. פילבר העיד בעבר כי העניק למילצן "ליווי VIP", לבקשת נתניהו. כחלק מהיחס המיוחד, כך לפי כתב האישום, הגיע פילבר גם לביתו של פלדמן כדי להשיב על שאלות בנושאי רגולציה. בחקירתו הנגדית הכחיש פילבר כי התקיימה אי פעם פגישה משולשת כזו, אך אישר כי נפגש בנפרד עם פלדמן, מילצן ונתניהו וכן עם אנגל. גם פלדמן הכחיש כי התרחשה פגישה משולשת בינו לבין פילבר ואנגל. עו"ד עמית חדד, סנגורו של נתניהו ב"תיק 1000" ניסה היום לזרוע ספק באנגל ולחלץ ממנו אמירה לפיה באמת לא היתה פגישה שכזו, אך אנגל התעקש כי הוא זוכר שדווקא התקיימה. כך או אחרת, אין חולק כי פילבר נפגש עם אנגל במסגרת מאמציו לסייע למילצן, המיליארדר שהרעיף במשך שנים טובות הנאה על בני-הזוג נתניהו: סיגרים ושמפניות בשווי מאות אלפי שקלים, תיקי ובגדי יוקרה ועוד. אל אולם בית-המשפט המחוזי בירושלים הגיע אנגל כשהוא מלווה בשניים: עו"ד יעל גרוסמן, המתמחה בעבירות צווארון לבן ומשמשת בין היתר גם כיועצת המשפטית של מועצת העיתונות, ויועץ התקשורת רונן משה, שלפני כחמש שנים הודה בקידום מושחת של עסקת פרסום ממשלתית והורשע בסיוע לעבירת מרמה והפרת אמונים בגין חלקו ב"פרשת ישראל-ביתנו". השניים ליוו את איש העסקים לכל אורך ביקורו בבית-המשפט, אף שלא התערבו כהוא זה במהלך הדיון עצמו. מלבד תיאור ניסיון הגיוס של מילצן כשותף, נשאל אנגל גם על יחסיו עם ראש הממשלה נתניהו. השניים מכירים מאז השתתפו יחד בקורס קצינים בשנת 1969 ("הסגרת את הגיל שלי יותר מדי", העיר אנגל כשעו"ד חדד העלה את העובדה הזו) ולאורך השנים נותרו בקשר רופף. בתקופה שאנגל היה בעל השליטה ברשת נפגש מדי פעם עם נתניהו, אך לדבריו לא בקשר למשא ומתן שניהל עם מילצן. "הוא הלין קצת על היחס של ערוץ 2 כלפיו וכלפי משפחתו, וקיבל תשובה שגם אם אני לפעמים שותף לדעתו, אין לי שום יכולת להתערב בשידורי החדשות", מסר אנגל בהודעתו במשטרה וציין כי הוא מצידו התלונן בפני נתניהו על המצב הקשה של שוק התקשורת, ושוחח עמו על האפשרות שיפעל כשר תקשורת כדי לבצע שינויים רגולטוריים נדרשים. בהמשך הודעתו במשטרה אמר אנגל: "הוא קיטר על החוסר פרופורציה בסיקור, והוא צודק". היום, בחקירתו הנגדית, אישר אנגל את הדברים. "כל השיחות שלו לא הועילו", העיר עו"ד חדד. "לא", אמר אנגל. "וגם שלך לא הועילו, ראש הממשלה לא עזר לך בשום דבר", הוסיף עו"ד חדד. "לא", אמר אנגל. "ולא ראית שום דבר בעייתי בשיחות האלו שלכם", אמר עו"ד חדד. "לחלוטין לא", אישר אנגל. בהמשך החקירה שב עו"ד חדד לשיח בין אנגל לנתניהו ואמר לעד: "למרות שאמרת לראש הממשלה שאתה לא יכול לשנות שום דבר בחברת החדשות, תאשר לי שראש הממשלה המשיך לפנות אליך ולהתלונן בפניך על הסיקור .שחייבים לעשות משהו, שהמצב בתקשורת נראה רע יותר מאשר הוא במציאות. שהתקשורת לא אוהדת אותו". "נכון", אישר אנגל. "המשיך להגיד לך שוב ושוב", הוסיף עו"ד חדד. "נכון", אישר אנגל. "למרות שאמרת לו שאתה לא יכול לשנות אפילו פסיק בחברת החדשות, הוא המשיך להגיד לך את הדברים האלה", שב והדגיש עו"ד חדד. "נכון", אמר אנגל. גם בחקירה הראשית הדגיש אנגל כי לא יכול היה להשפיע על שידורי החדשות של ערוץ 2 גם לו רצה. "מה זה שינויים בחברת החדשות?", אמר. "חברת החדשות היא חברה... זה לא רשת, זו חברת בת של הערוצים. אין מקום לעשות שינויים. בתור אחד שהיה שם שנים, אין לך שום נגיעה לחברת החדשות". העמדה הנחרצת הזו עומדת לכאורה בניגוד להודעה שנחשפה בעבר בחומרי החקירה של משפט המו"לים, הודעה שכתב חנוך דאום, אז טאלנט ברשת ומי שנחשב כמקורב לנתניהו, לארי הרו, אז ראש הסגל במשרד ראש הממשלה. "באותו נושא בערך… דרכך אליו", כתב דאום להרו ביולי 2014, וזאת במטרה שיעביר את המסר לנתניהו. "אודי אנגל ביקש ממני שמות שמקובלים עלינו והוא מתחייב לשבץ אחד מהם בקביעות באולפן שישי (היתה לי שיחה קשה איתו בעקבות טענות מוצדקות שהבוס העלה בפני. תמסור גם שבטור בשבעה ימים השבת כתבתי נגד אמנון אברמוביץ)". בשנה שעברה, כשעו"ד חדד שאל את הרו על ההודעה של דאום, אמר לו עד המדינה הרו כי הטאלנט התכוון לשם שיהיה מקובל על מחנה הימין, לא על נתניהו אישית. הכוכב הימני שבסופו של דבר השתלב באופן קבוע בפאנל הפרשנים של "אולפן שישי", שנים אחר כך, היה בועז ביסמוט, עורך "ישראל היום" דאז וכיום ח"כ בליכוד שהגיע למעמדו בזכות שריון של נתניהו. גם בתקופתו כעיתונאי וגם כיום, ביסמוט קודם כל נאמן ליו"ר הליכוד אישית, ומקדם את האינטרסים הפרטיים שלו גם כשהם מתנגשים עם אינטרסים של הימין. ההודעה של דאום נחשפה לראשונה על ידי רויטל חובל ב"מקום הכי חם בגיהינום". בתגובה לפרסומה מסר דאום כי באותה תקופה היה יועץ של רשת וכי לנוכח הטקסט הזה ואחרים כמותו הוא מובך שכן אלה "הודעות פתטיות ובחשניות". אנגל מסר בתגובה באותה הזדמנות כי "אודי אנגל מעולם לא מינה או פעל למנות אדם כזה או אחר ברשת ובחברת החדשות, ויעידו על כך מנהלי רשת וחברת החדשות [...] אנגל אינו אחראי לדברים הנאמרים בין אדם כזה או אחר וביתר שאת לדברים לא נכונים". בשנה שעברה, כשחקר את הרו, אמר לו עו"ד חדד כי מההודעה הוא למד שבין נתניהו לאנגל היה קשר במסגרתו מבקש אנגל שמות שיהיו מקובלים על ראש הממשלה, כדי לשבץ פאנליסט ב"אולפן שישי". הרו אישר. היום, במענה להכחשות הנחרצות של אנגל לכל אפשרות להתערב במינויים בחברת החדשות נאלם עו"ד חדד דום, ולא הזכיר את ההודעה של דאום. למרבה הצער, גם עו"ד גילדין מהפרקליטות נמנע מלעמת את בעל השליטה ברשת לשעבר בעדות הנדירה להתערבות לכאורה שלו במינויים בחברת החדשות הפופולרית במדינה. 67104-01-20 